*(Návrh - informatívne znenie)*

**VYHLÁŠKA**

**Ministerstva školstva, výskumu, vývoja a mládeže Slovenskej republiky**

z … 2024,

**ktorou sa mení a dopĺňa vyhláška Ministerstva školstva Slovenskej republiky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení**

Ministerstvo školstva, výskumu, vývoja a mládeže Slovenskej republiky podľa § 25 ods. 16 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov ustanovuje:

**Čl. I**

Vyhláška Ministerstva školstva Slovenskej republiky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení, sa mení a dopĺňa takto:

1. § 4 znie:

„V liečebno-výchovných sanatóriách, v jazykových školách a v školách pri zdravotníckych zariadeniach je rada školy bez zástupcov rodičov a tvoria ju

1. štyria zástupcovia pedagogických zamestnancov zvolení vo voľbách pedagogickými zamestnancami školy alebo školského zariadenia,
2. jeden zástupca nepedagogických zamestnancov zvolený vo voľbách nepedagogickými zamestnancami školy alebo školského zariadenia a
3. šiesti delegovaní zástupcovia zriaďovateľa.”.
4. Za § 4 sa vkladá § 4a, ktorý znie:

„(1) V diagnostických centrách a v reedukačných centrách je rada školy bez zástupcov rodičov a tvoria ju

1. traja zvolení zástupcovia pedagogických zamestnancov,
2. jeden zvolený zástupca ostatných zamestnancov,
3. jeden zástupca sociálnoprávnej ochrany detí a sociálnej kurately menovaný orgánom sociálnoprávnej ochrany detí a sociálnej kurately,
4. jeden zástupca samosprávy menovaný starostom obce, v územnom obvode ktorej sa liečebno-výchovné sanatórium, diagnostické centrum alebo reedukačné centrum nachádza,
5. jeden zástupca menovaný komisárom pre deti spomedzi kandidátov navrhnutých občianskymi združeniami a neziskovými organizáciami poskytujúcimi všeobecne prospešné služby v oblasti presadzovania a ochrany práv detí alebo spomedzi zamestnancov Úradu komisára pre deti a
6. šiesti delegovaní zástupcovia zriaďovateľa.

(2) Komisár pre deti zverejní na webovom sídle Úradu komisára pre deti výzvu občianskym združeniam a neziskovým organizáciám poskytujúcim všeobecne prospešné služby v oblasti presadzovania a ochrany práv detí na predkladanie návrhov kandidátov na zástupcov podľa odseku 1 písm. e). O zverejnení výzvy vydá tlačovú správu.

(3) Výzva musí obsahovať

1. adresu na doručovanie návrhov na zástupcov odseku 1 písm. e), ktorou je adresa sídla Úradu komisára pre deti,
2. lehotu na doručovanie návrhov na zástupcov podľa odseku 1 písm. e), ktorá nesmie byť kratšia ako 15 dní odo dňa zverejnenia výzvy na webovom sídle Úradu komisára pre deti,
3. náležitosti kandidatúry na zástupcov podľa odseku 1 písm. e) v rozsahu súhlasu kandidáta s kandidatúrou, štruktúrovaného životopisu kandidáta, zdôvodnenia kandidatúry, čestného vyhlásenia o štátnom občianstve Slovenskej republiky, spôsobilosti na právne úkony a pravdivosti všetkých uvedených údajov, a vyhlásenie kandidáta o súhlase so spracúvaním osobných údajov.

(4) Komisár pre deti deleguje zástupcu podľa odseku 1 písm. e) buď z kandidátov navrhnutých občianskymi združeniami a neziskovými organizáciami poskytujúcimi všeobecne prospešné služby v oblasti presadzovania a ochrany práv detí, alebo spomedzi zamestnancov Úradu komisára pre deti.”.

**Čl. II**

Táto vyhláška nadobúda účinnosť 1. septembra 2024.

**D ô v o d o v á s p r á v a**

Návrh vyhlášky Ministerstva školstva, výskumu, vývoja a mládeže Slovenskej republiky, ktorou sa mení a dopĺňa vyhláška Ministerstva školstva Slovenskej republiky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení predkladá Ministerstvo školstva, výskumu, vývoja a mládeže Slovenskej republiky v nadväznosti na zmeny schválené dňa ...2024 v zákone č.../2024 Z. z., ktorým sa mení a dopĺňa zákon **č.** č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. Uvedený zákon zavádza zmeny zloženia Rady školy v diagnostických centrách a v reedukačných centrách. Tieto zmeny je potrebné premietnuť aj do zmeny podzákonného predpisu, konkrétne vyhlášky Ministerstva školstva Slovenskej republiky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.

Znenie návrhu vyhlášky jednak kopíruje znenie návrhu novely zákona a premieta sa do nej nové zloženie Rady školy v diagnostických centrách a v reedukačných centrách, a jednak vzhľadom na nový spôsob kreovania členov tejto Rady školy dopĺňa a bližšie konkretizuje spôsob výberu zástupcu komisára pre deti, ktorý deleguje zástupcu podľa buď z kandidátov navrhnutých občianskymi združeniami a neziskovými organizáciami poskytujúcimi všeobecne prospešné služby v oblasti presadzovania a ochrany práv detí, alebo spomedzi zamestnancov Úradu komisára pre deti.

Predkladaný návrh vyhlášky nemá vplyv na rozpočet verejnej správy, podnikateľské prostredie, nemá sociálne vplyvy, nemá vplyvy na informatizáciu spoločnosti, ani vplyvy na životné prostredie. Návrh vyhlášky taktiež nemá vplyv na služby verejnej správy pre občana, ani na manželstvo, rodičovstvo a rodinu.

Návrh vyhlášky je v súlade s ústavou, ústavnými zákonmi, nálezmi ústavného súdu, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi a súčasne je v súlade s právom Európskej únie.

1. **Osobitná časť**

**K čl. I.**

**K bodu 1**

Navrhované zmeny v zložení Rady školy v reedukačných domovoch a diagnostických centrách sa premietnu aj do zmeny podzákonného predpisu, konkrétne vyhlášky Ministerstva školstva Slovenskej republiky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení. Konkrétne sa navrhuje upraviť § 4 tak, aby nezahŕňal všetky špeciálne výchovné zariadenia ako je tomu doteraz, ale iba liečebno-výchovné sanatória, keďže sa návrhom zákona zavádza odlišné zloženie a spôsob kreovania Rady školy v dvoch z troch druhov týchto zariadení - konkrétne v diagnostických centrách a v reedukačných centrách, čo sa premietne do nového ustanovenia § 4a ods. 1.

**K bodu 2**

Nasledujúce odseky 2 až 4 predstavujú podrobnejšiu úpravu spôsobu výberu zástupcu komisára pre deti. V prvom rade sa v odseku 2 stanovuje povinnosť komisára pre deti zverejniť na webovom sídle Úradu komisára pre deti výzvu občianskym združeniam a neziskovým organizáciám poskytujúcim všeobecne prospešné služby v oblasti presadzovania a ochrany práv detí na predkladanie návrhov kandidátov na zástupcov do Rady školy a vydať o tom tlačovú správu. V odseku 3 sú uvedené náležitosti danej výzvy. V odseku 4 je precizovaná skutočnosť, že napriek zaslaným návrhom na kandidátov na zástupcov do Rady školy občianskymi združeniami a neziskovými organizáciami poskytujúcimi všeobecne prospešné služby v oblasti presadzovania a ochrany práv detí nemusí komisár pre deti menovať žiadneho z týchto kandidátov, ale môže si vybrať z nich alebo zo zamestnancov Úradu komisára pre deti tak, ako to predpokladá návrh zákona.

**K čl. II**

Účinnosť danej vyhlášky sa navrhuje rovnako ako účinnosť návrhu zákona od 1. septembra 2024.